На основу Споразума о научној и технолошкој сарадњи између Владе Републике Мађарске и Савета министара Србије и Црне Горе, потписаног 14. септембра 2004. године, Министарство науке, технолошког развоја и иновација Републике Србије у сарадњи са Националном службом за истраживање, развој и иновације Мађарске, расписује

**К О Н К У Р С**

**за суфинансирање научно-технолошке сарадње између Републике Србије и Мађарске за период 2026. – 2028. године**

**1. Предмет конкурса**

Предмет конкурса је суфинансирање посета истраживача (трошкови путовања и боравка) које проистичу из реализације програма билатералне научно-технолошке сарадње и то у виду кратких посета до 14 дана.

Свака страна (српска и мађарска) финансира трошкове везане за размену својих истраживача.

Министарство науке, технолошког развоја и иновација Републике Србије ће надокнадити научноистраживачким организацијама трошкове превоза и боравка за истраживаче из Србије који се упућују у Мађарску.

* 1. **Циљ Конкурса**

Циљ Конкурса је развој научне сарадње двеју земаља кроз размену научних радника, а посебно младих научника, на заједничким истраживачким пројектима и подстицање заједничког учешћа у оквирном програму за истраживање Европске уније *Horizon Europe*.

*Mлади истраживач* у оквиру пројектног тима, у овом конкурсу, подразумева лице које испуњава следеће услове:

• изабрано је у истраживачко или научно звање или у еквивалентно звање у високом

образовању;

• назив доктора наука, уколико је лице докторирало, стекло је највише 10 година пре

дана закључивања јавног позива и

• запослено је, у акредитованој научноистраживачкој организацији.

* 1. **Учесници**

Програм је намењен српским и мађарским истраживачким групама које имају намеру да раде на заједничким истраживачким пројектима различитих научних области.

Право учешћа имају:

а) са српске стране:

Лица запослена у акредитованим научноистраживачким организацијама изабрана у истраживачко или научно звање и наставници и сарадници запослени на високошколским установама (у одговарајућем еквивалентном звању према одредбама Закона о науци иистраживању, „Службени гласник РС“, број 49/19).

Истраживачи из Србије који пријављују билатерални пројекат са истраживачима из Мађарске треба да учествују у спровођењу Програма институционалног финансирања или другим програмима од општег интереса у складу са Законом.

б) са мађарске стране:

Универзитетски професори и млађи научници на мађарским високошколским установама и научници на истраживачким установама изван универзитета.

У зависности од применљивости резултата пројекта, посебна пажња биће посвећена пројектима које воде млађи истраживачи.

**2. Пријава пројекта**

**2.1. Рок за подношење пријаве пројекта је: 30. мај 2025. године.**

**2.2.** Руководиоци пројеката подносе заједнички предлог пројекта надлежним националним институцијама које су задужене за доделу финансијских средстава (Министарство науке, технолошког развоја и иновација Републике Србије, за српске и Национална служба за истраживање, развој и иновације Мађарске, за мађарске партнере).

**2.3. Српски руководилац подноси следеће попуњене формуларе:**

1. Општи подаци, који руководилац пројекта попуњава на српском и енглеском језику (Формулар: општи подаци),

2. Опис пројекта, који попуњава руководилац пројекта на српском и енглеском језику (Формулар: опис пројекта).

Уколико координатор не достави попуњене формуларе предлога пројекта у траженим језичким формама, исти ће бити одбијен.

Предлози заједничких пројеката морају бити поднети благовремено у обе земље.

У оквиру овога позива могуће је пријавити учешће само на једном пројекту (или као руководилац или као учесник).

**2.4. У републици Србији пријава предлога пројекта на конкурс подноси се:**

1. Преко веб сајтa:<https://bilateral-hungary.nitra.gov.rs> где учесник пријаве када се улогује на сајт, добија лозинку за *on-line* попуњавање пројектне пријаве. У периоду док је Конкурс отворен могуће је да се допуни и коригује предлог пројекта. Попуњена пројектна пријавa остаје на сајту.

2. Слањем финалне верзије попуњене пројектне пријаве, на српском и енглеском језику, без потписа руководиоца пројекта и одговорног лица институције у *pdf* формату на електронску адресу: [prijava.madjarska@nitra.gov.rs](mailto:prijava.madjarska@nitra.gov.rs).

3. Слањем финалне верзије попуњенe пројектнe пријавe (по један примерак на српском и енглеском језику) са потписом одговорног лица институције (који је оверен печатом) са траженим прилозима. Писана документација се доставља лично на писарници или поштом на адресу:

**Министарство науке, технолошког развоја и иновација Републике Србије**

**К О Н К У Р С за пријаву пројеката**

**између Републике Србије и Мађарске 2026–2028**

**Немањина 22-26**

**11000 Београд**

**Република Србија**

**3. Избор и прихватање предлога пројеката за финансирање**

Листа одобрених пројеката биће објављена на интернет страници Министарства науке, технолошког развоја и иновација до краја 2025. године.

**4. Критеријуми за оцењивање предлога пројеката**

Избор пројеката за финансирање вршиће се, пре свега, на основу квалитета пројеката, квалификације учесника на пројекту, заступљености младих истраживача и очекиваних исхода сарадње у погледу научних резултата.

Одлука ће бити базирана на резултатима националних евалуација земаља учесница. Коначну одлуку о пројектима који ће бити финансирани донеће Мешовита комисија за српско-мађарску научну и технолошку сарадњу.

Критеријуми за избор пројеката су следећи:

* квалитет и степен иновативности пројекта,
* методолошка и садржајна комплементарност истраживачких група које подносе заједнички предлог пројекта,
* учешће младих истраживача,
* релевантност сарадње са следећих аспеката:
* научна релевантност и потенцијална индустријска примена резултата пројеката и
* адекватног планирања узајамних посета.

Предност код избора ће имати нови предлози пројеката (нове теме и нови пројектни тимови) који нису били финансирани у претходним циклусима.

Након што је сваки партнер у заједничком пројекту поднео предлог својој надлежној институцији, у свакој земљи ће се спровести интерна процедура евалуације.

**5. Финансирање пројекта**

Финансирање се реализује на основу националне процедуре за финансирање билатералних програма.

Средства за финансирање мобилности истраживча су искључиво намењена финансирању путних трошкова (од једне до друге научноистраживачке институције) и трошкова боравка који настану при размени научника који учествују на пројектима.

Планирани буџет пројекта намењен је финансирању планираних посета српских истраживача износи 2000 евра (у динарској противвредности) по једној години реализације пројектних активности, односно 4000 евра (у динарској противвредности) за две године.

Неутрошена новчана средства не могу да се преносе из прве у другу пројектну годину.

Оправдани трошкови за учеснике из Србије:

* трошкови путовања и боравка у Мађарској за српске истраживаче. Трошкови путовања до нивоа цене повратних авио карата - економска класа;
* путно здравствено осигурање за српске истраживаче током боравка у Мађарској;
* могући релевантни додатни трошкови за српске истраживаче који прате мађарске истраживаче у Србији (конгресне партиципације, трошкови путовања, итд.)

Истраживачке активности на пројектима биће финансиране према интерним правилима у свакој земљи.

Више информација о аплицирању у Мађарској можете наћи на следећем линку <https://nkfih.gov.hu/palyazoknak/palyazatok/aktualis-felhivasok?save=1&cimke=NKFI>

**6. Извештаји**

На крају прве пројектне године и по завршетку пројекта, руководиоци пројеката су у обавези да у траженој форми Министарства науке, технолошког развоја и иновација доставе наративни и финансијски извештај о свим реализованим активностима.

**7. Додатне информације:**

**У Републици Србији:**

**Маријана Николић**

Министаство науке, технолошког развоја и иновација

11000 Београд, Немањина 22 – 26

Е-маил: [marijana.nikolic@nitra.gov.rs](mailto:marijana.nikolic@nitra.gov.rs)

Тел.:011 745 9681 104

**У Мађарској:**

**Kitti Teveli**

National Research, Development and Innovation Office of Hungary

E-mail: [bilateral@nkfih.gov.hu](mailto:bilateral@nkfih.gov.hu)

Phone: +36 30 813 5971

Website: <http://nkfih.gov.hu>